CELEX: 62010CN0568
Language: da
Date: 2010-12-06 00:00:00
Title: Sag C-568/10: Sag anlagt den 6. december 2010 — Europa-Kommissionen mod Republikken Østrig

19.2.2011   
            
            
               DA
            
            
               Den Europæiske Unions Tidende
            
            
               C 55/19
            
         Sag anlagt den 6. december 2010 — Europa-Kommissionen mod Republikken Østrig
   (Sag C-568/10)
   2011/C 55/33
   Processprog: tysk
   
      Parter
   
   
      Sagsøger: Europa-Kommissionen (ved Maria Condou-Durande og W. Bogensberger, som befuldmægtigede)
   
      Sagsøgt: Republikken Østrig
   
      Sagsøgerens påstande
   
   
               —
            
            
               Det fastslås, at Republikken Østrig har tilsidesat sine forpligtelser i henhold til artikel 17, stk. 1, i Rådets direktiv 2004/114/EF af 13. december 2004 om betingelserne for tredjelandsstatsborgeres indrejse og ophold med henblik på studier, elevudveksling, ulønnet erhvervsuddannelse eller volontørtjeneste (1), idet den har indført regler, som bestemmer, at studerende, som er tredjelandsstatsborgere først kan få udstedt arbejdstilladelse efter at arbejdsmarkedssituationen i Østrig er blevet undersøgt, og det er fastslået, at stillingen ikke kan besættes med en forudbestemt arbejdsløs person.
            
         
               —
            
            
               Republikken Østrig tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Kommissionen er af den opfattelse, at den østrigske lovgivning på systematisk vis forhindrer adgangen til arbejdsmarkedet for studerende, som er tredjelandsstatsborgere, idet disse kun får udstedt arbejdstilladelse til en ledig stilling, når det forinden er blevet fastslået, at den pågældende stilling ikke kan besættes med en person, som er tilmeldt som arbejdsløs. Antallet af udstedte arbejdstilladelser til denne persongruppe er derfor meget lavt. Således havde kun 10 % af de studerende fra tredjelande, sammenlignet med 70 % af de østrigske studerende, mulighed for at finansiere en del af omkostningerne ved deres studium ved beskæftigelse.
   Ifølge Republikken Østrig er disse begrænsninger begrundede. Østrig er grundet sin frie adgang til højere læreanstalter og lave studieafgifter særdeles attraktiv for studerende, som er tredjelandsstatsborgere. Grundet manglende tyskkundskaber og erhvervsmæssige kvalifikationer ville disse hovedsagelig finde beskæftigelse inden for ufaglærte områder og ville dermed øge den allerede høje arbejdsløshed i denne sektor yderligere.
   
      (1)  EUT L 375, s. 12.